**Lupul şi cucoara**

*Gheorghe Asachi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mâncând lupul chiar ca zece,

Era-aproape să se-nece,

Cu un os ce-n gât stătuse;

În zadar sărmanul tuse,

Căci d-al scoate

Nu mai poate

Şi-i să pare c-a să moară.

Când, văzând pe o cucoară,

Semn i face cu picior

Ca să-i deie ajutor.

Iată paserea ghibace

Operaţia i face

Ş-acel os

Din gât i-au scos,

Apoi cere legiuită

Pentru lucru mulţămită.

Mulţămită!lupu-i zice

Oare nu eşti tu ferice

Că din gât nesăţios

Capul teafăr ţi l-ai scos?

Sărmănico, fugi din drum,

De mă superi, te sugrum!